Papersnake/gushiwen huggingface dataset:
水调歌头
王罙高（宋代）

千枝蔓仙牒，眉宇肖苍龙。就中天赋英杰，玉磬照金钟。满袖春风和气，散在苕溪霅水，讴歌颂儿童。好个庙堂样，貂弁马头公。烛如椽，香似雾，宴蓬瀛。我家寿酒须信，不与世间同。昨夜欢传清禁，今日黄堂歌舞，千载一相逢。来岁五云里，宣劝折黄封。
五更
仇远（元代）

愁多怯长夜，况乃众病归。
何待六十年，老矣当知非。
铁瓮洞
陈唐佐（宋代）

云端象鼻通，一瓮自冲融。
岂是乾坤小，当知造化工。
灵泉猿不饮，丹气鹤常弃。
仙子乘鸾去，何年返故宫。
江城子
韩元吉（宋代）

十年此地看花时。醉题诗。夜弹棋。湖海相逢，曾共惜芳菲。前度刘郎今度客，嗟老矣，鬓成丝。
江梅吹尽柳桥西。雪纷飞。画船移。满眼青山，依旧带寒溪。往事如云无处问，云外月、也应知。
下元日朝谒回与李秉文冒雪过承天寺因题二诗于僧壁 其二
李复（宋代）

僧炉有令禁触火，袖手指直冻欲堕。瓶暖微闻蚯蚓鸣，客寒对欲橐驼坐。

叩钟击鱼呼众起，持钵分糜救晨饿。一参木佛古因缘，试举丹霞有何过。
西斋秋感二十首 其十一
方回（元代）

钟动市声绝，夜禁严鞭笞。独许浮屠氏，铙呗恣□□。

□□有病死，信巫不信医。既死又信佛，佛事殊不赀。

儿女数欢戏，顿失哭泣悲。一家不若是，里巷讪笑之。

高堂十七篇，岂不存丧仪。世事无一古，儒业偏独衰。
庚申元夜雨
苏升（明代）

春雨来何早，几宵不放晴。江流空有涌，树色半分明。

灯烛随乡土，尊醪忆弟兄。故园今夜月，独坐一含情。
将归东都寄令狐舍人
杨巨源（唐代）

绿杨红杏满城春，一骑悠悠万井尘。岐路未关今日事，

风光欲醉长年人。闲过绮陌寻高寺，强对朱门谒近臣。

多病晚来还有策，雒阳山色旧相亲。
题张损之学士兰皋亭
欧阳修（宋代）

埼岸接芳蹊，琴觞此自怡。林花朝落砌，山月夜临池。

雨积蛙鸣乱，春归鸟哢移。惟应乘兴客，不待主人知。
记杂画 卖炭图
刘克庄（宋代）

衣襟成墨色，面目带煤尘。尽爱炉中兽，谁怜窑下人。
千秋岁·中秋才过
李之仪（宋代）

中秋才过，
又是重阳到。
露乍冷，
寒将报。
绿香催渚芰，
黄密攒庭草。
人未老，
蓝桥谩促霜砧捣。
照影兰缸晕，
破户银蟾小。
樽在眼，
从谁倒。
强铺同处被，
愁卸欢时帽。
须信道，
狂心未歇情难老。
重题飞云岩
姚学塽（清代）

云飞自何处，高压此林端。石气青天湿，泉声白日寒。

直穿危磴上，却立小亭看。远役兹游最，行行重倚栏。
送元帅书记高郎中出为婺源建威军使
徐铉（宋代）

寒风萧瑟楚江南，记室戎装挂锦帆。倚马未曾妨笑傲，

斩牲先要厉威严。危言昔日尝无隐，壮节今来信不凡。

惟有杯盘思上国，酒醪甜淡菜蔬甘。
大年雨中见寄二绝因次韵
孙作（明代）

笔端江浪贮云烟，爱汝新诗字字传。
为报客怀无一事，日凭花鸟唤春眠。
送支提化士
释慧空（宋代）

天寒忽忆大支寺，迢递晚钟烟际山。安得腰缠十万贯，亦随君去饭天冠。
再次仁季咏梅韵
曹彦约（宋代）

水边得月共楼台，此处风光可认梅。
万态争如疏影好，一尊何惜笑颜开。
东君为尔饶先著，俗子逢之倒射回。
莫恨陇寒无驿使，江南冲暖望归来。
句
蔡肇（宋代）

先生万古名何用，博士三年冗不治。
九日游打鼓岩
陈元荣（清代）

为想渊明把酒时，几人重九独题诗。惊寒白雁霜前落，带雾高峰鸟道奇。

石壁流泉猿斗果，僧窗翠柏鹭斜涯。柴扉掩梦曾游处，报道秋山寄远思。
南洞即事
张纲（宋代）

紫绶金章八十三，衰残不称旧官衔。烦君写作归田老，野野翛然坐碧岩。
和颜长官百咏·客路
朱继芳（宋代）

高鸟翩翩去未穷，行人扰扰复西东。
何须华表千年鹤，城郭重来便不同。
喜收知旧书，复畏答，书二绝
范成大（宋代）

故人寥落似晨星，珍重书来问死生。
行意不如当日健，鬓边应也雪千茎。
浮远堂 其二
丘崇（宋代）

已作垂垂雨，相为澹澹阴。吾徒一笑粲，造物用功深。

跬步西山胜，终年梁甫吟。年来赏心处，徒得与君临。
卞两无先生孔时蜀天津人以抗陈珰逮系金吾者五载炳不识其人素重其品作诗遗之
黄儒炳（明代）

卞君钟灵自天水，昂藏七尺伟男子。豺狼当道恣纵横，奋身请为苍生死。

满腔热血空自知，数茎白发更成丝。入狱不祷皋陶神，那问死别与生离。

南冠五载久幽絷，北阙一朝恩下及。衔恩归卧缙云山，葛巾野服日闲闲。

年来汉诏收遗直，清闻名高玉笋班。
送鲁玉太博挽词三首 其二
梅尧臣（宋代）

自昔称王谢，于今亦盛门。尚看珠树秀，应见玉麟存。

书史辛勤学，文章苦死论。都然莫施设，恨向九原吞。
闺中词
胡仲参（宋代）

听尽芭蕉雨，愁人夜不眠。
凭谁将此意，为妾到郎边。
夏日梦伯兄寄江南
黄庭坚（宋代）

故园相见略雍容，睡起南窗日射红。
诗酒一言谈笑隔，江山千里梦魂通。
河天月晕鱼分子，槲叶风微鹿养茸。
几度白砂青影里，审听嘶马自搘筇。
白鹤故居
刘克庄（宋代）

天稔中原祸，朝分党部争。
当年谁宰相，此地着先生。
故国难归去，新巢甫落成。
如何鲸浸外，更遣打包行。
新岁枕上作
周瑛（明代）

读书三十载，此日得为州。世路行来险，官居轻若浮。

名高思自抑，福浅戒深求。天道有盈歇，吾心当熟谋。
四时白纻歌 夜白纻
沈约（南北朝）

秦筝齐瑟燕赵女。
一朝得意心相许。
明月如规方袭予。
夜长未央歌白纻。
翡翠羣飞飞不息。
愿在云间长比翼。
佩服瑶草驻容色。
舜日尧年欢无极。
为克让赋竹
曹义（明代）

忆我江南竹外居，几多苍翠荫窗虚。碧云风捲凉生后，曾借清阴画读书。
蓟丘览古赠卢居士藏用之二 燕昭王
陈子昂（唐代）

南登碣石阪。
遥望黄金台。
丘陵尽乔木。
昭王安在哉。
霸图怅已矣。
驱马复归来。
严子陵钓台
卢襄（宋代）

无欲戴蝉冠，蝉冠械我首，无欲披衮衣，衮衣囚我身。

贫贱自闲暇，功名多苦辛。君不见大将军功盖天地，一朝饿死垣墙里。

又不见穰侯贵压咸阳都，朝为卿相暮匹夫。争如春风秋月一竿竹，万古溪山看不足。

胜他宫殿锁千门，细草新蒲为谁绿。
元处士池上
温庭筠（唐代）

蓼穗菱丛思蟪蛄，水萤江鸟满烟蒲。

愁红一片风前落，池上秋波似五湖。
夏日苦热，同长孙主簿过仁寿寺纳凉
杨巨源（唐代）

火入天地炉，南方正何剧。四郊长云红，六合太阳赤。

赫赫沸泉长，焰焰焦砂石。思减祝融权，期匡诸子宅。

因投竹林寺，一问青莲客。心空得清凉，理证等喧寂。

开襟天籁回，步履雨花积。微风动珠帘，惠气入瑶席。

境闲性方谧，尘远趣皆适。淹驾殊未还，朱栏敞虚碧。
褒亲崇寿寺
周密（宋代）

鹤羽鸾绡事已空，奉华遗寺对高松。宫斜凤去无人见，且看门前粉壁龙。
中秋
释元肇（宋代）

满目依然明镜流，无家空折大刀头。人间动是经年别，客里尤深此夜愁。

牢落关河还出塞，萧条江国更登楼。不知何处风砧发，添得诗人两鬓秋。
沧洲阁集句二首
王阮（宋代）

沧洲有奇趣，吾道付沧洲。
树景中流见，船灯照岛幽。
转思江海上，却著土山头。
野水无人渡，乘桴学圣丘。
题程伯禹给事漫吾亭
曾几（宋代）

漫郎专一溪，万事俱不理。
胡为堕我相，名字出奇诡。
山林轩冕欤，等是寄焉耳。
程公傍亭意，道眼深照此。
端居亦偶然，小出聊复尔。
宣城幻事了，却梦归故里。
结庐澄潭上，尽室清镜里。
木阴凉夏簟，荷气馥秋水。
遥岑招不来，为我列窗几。
昔吾与今吾，念念如脱屣。
心期次山外，人要安石起。
公勿赋远游，行应去天咫。
述怀谢陈去非见访
陈公辅（宋代）

愧无直节报朝廷，富贵端能一羽轻。若比公孙终作相，宁堪汲羽止为卿。

吾曹学古当然事，俗眼看人只自惊。赖有同年曲江客，每回相过语平生。
廿三日至蒲圻谢中丞出迎时年九十二鹤发丹容尚能骑乘真人中瑞也口占二绝以纪其盛 其一
袁宏道（明代）

一行旌节万人从，争看前朝老卧龙。杞梓楩楠俱朽尽，就中留得两高松。
和答诸兄弟四首 其四
张守（宋代）

通塞升沈亦偶然，山林高卧更称贤。似闻小筑西湖上，择胜浑输一著先。
感怀
方岳（宋代）

四壁空空长物无，松风之外复何须。
竹夫人爽夜当直，木上座何新给扶。
老去云山空跌宕，秋来风月不支吾。
何人能败吟诗兴，自在成章不欠租。
和杨县尉五首
陈宓（宋代）

作者去千载，心事如相期。
嗟我苦生晚，昼想夜梦之。
杨君妙古学，挥毫满乌丝。
今人有如此，可不结新知。
寒食东坟
韩琦（宋代）

万株松柏笔锋攒，茔在西冈落处安。念祖力完先陇易，祀坟三处守臣难。

农畴失稔烟徒禁，祭礼从风食尚寒。已事勿嗟归甚速，要勤营奉合休官。
解嘲
陆游（宋代）

我生学语即耽书，万卷纵横眼欲枯。
莫道终身作鱼蠹，尔来书外有工夫。
郡人来言楚事久未得旨感赋 其一
袁宏道（明代）

皂囊飞羽掣风驰，不道天阍叫亦迟。汉法自应裁大尾，淮南何意袖金锤。

黄蒿野望千家哭，白发心伤一路危。王业艰辛二百载，漫将九鼎缀轻丝。
咏怀 其六
屈大均（明代）

鼷鼠潜神丘，鹓雏集高枝。区区保性命，二虫曾何知。

哲人无死保，所至福履绥。以兹七尺身，为君作蓍龟。

赴义不返顾，成仁无推移。天狼纷下食，中土为肉糜。

予为民请命，大呼起疮痍。事成天保悦，事败鬼神悲。

乘道而浮游，无须驾鸾螭。妻孥乃敝屣，已矣从此辞。
与客送仲白葬回登石室
刘克庄（宋代）

绝顶荒寒断客过，偶携之子共扪萝。
纵观天外皆鲸浸，下视城中等蚁窠。
悼友孤怀方濩落，逢僧逆境暂销磨。
夜归剩乞松明火，霜满前山滑处多。
秋日杂兴二首 其二
罗椅（宋代）

跃鱼甚微细，解转秋江漪。一静未满刻，一动辄移时。

岂由鱼乐乎，或是水性之。商量未渠稳，风急芦花低。
谢厚卿载酒见过
韩维（宋代）

黄花池馆雨余清，载酒亲迂太守旌。
交契早陪廊庙语，宾欢曲尽里闾情。
尊前白发时间乐，烛下红妆分外明。
今日始谙闲气味，十年枉却叹劳生。
泛汉江 其一
邹浩（宋代）

汉江衮衮接天流，百里舟行一转眸。白浪激风鸣战鼓，青山迎棹走长虬。

均阳已断南柯梦，酂上还惊宋玉秋。南望祖茔能几驿，王程不得下荆州。
缘饰吟
邵雍（宋代）

缘饰了时称好手，作为成处是真家。
须防冷眼入观觑，傀儡都无帐幕遮。
月浦
释惟一（宋代）

孤明历历曲弯弯，色与芦花彷佛间。
多是满船空载去，几人亲得见珠还。
待漏假寐梦归江东旧居
权德舆（唐代）

十年江浦卧郊园，闲夜分明结梦魂。舍下烟萝通古寺，

湖中云雨到前轩。南宗长老知心法，东郭先生识化源。

觉后忽闻清漏晓，又随簪珮入君门。
早觉有感
吕温（唐代）

东方殊未明，暗室虫正飞。先觉忽先起，衣裳颠倒时。

严冬寒漏长，此夜如何其。不用思秉烛，扶桑有清晖。
题洪崖安道人坟庵
魏了翁（宋代）

当年过我两安君，白酒黄鸡话夕曛。
藜仗看山头拍背，褒衣论事齿穿龈。
平生大面三间屋，客死洪崖数尺坟。
身后更无锥可寄，忍看断雁泊孤云。
游密庵三首
刘子翚（宋代）

幽兴无边未遽穷，泉声随屐下寒空。
一秋梦桂仙洲碧，盘礴才能半日中。
过玉光呈吴丞
赵蕃（宋代）

又见秋风拉芰荷，也无官柳共婆娑。
青山只作向来看，白发自婆重到多。
莫道予方有公事，须知地僻少经过。
数公句刻虽无恙，题榜风流欠景坡。
偈颂一百三十三首 其二十九
释居简（宋代）

穷厮煎，饿厮炒。东家儿啼，西家妇笑。暗写愁肠，善说法要。

良哉观世音，郎当也不少。
与俞原肃留别十首 其五
董纪（明代）

别时容易见时难，渺渺春江送木兰。三叠阳关休唱尽，一声凄楚一心酸。
题黄龙中途眠松
释慧开（宋代）

当途偃蹇卧霜枝，仿佛黄龙出洞时。
不是渠侬劲小节，看他来者放头低。
晓霁出江口望五州山
厉鹗（清代）

夷犹方舟发，晓色江上微。初识五州山，向来知是非。

泄云独未敛，沦波若无依。连林翳更吐，秀岑觌复违。

徐闻风荻偃，氛净浮阳晖。淹留惜去棹，赏此忘朝饥。

褰裳愿既谬，寻烟迹亦希。偕我渔钓侣，眷言剪荷衣。
拒霜旱莲
范成大（宋代）

霜天木芙蓉，陆地旱莲草。
水花云锦尽，不见秋风好。
夜发吴江
柯维桢（清代）

枫叶晚秋红，平江驿路通。夕阳余野渡，衰草战凉风。

鸟落寒山外，镫明古寺中。扁舟一樽酒，邀月与谁同。
献帅府经历二首
李申之（宋代）

拟把孤忠报主知，主知未报已身疲。
明朝定作长淮鬼，马革应烦为裹尸。
寄怀 其一
任崧珠（清代）

辛苦赋从征，秋风细柳营。愧侬闺阁里，剩有梦魂惊。
小碎
元稹（唐代）

小碎诗篇取次书，等闲题柱意何如。

诸郎到处应相问，留取三行代鲤鱼。
题漠口铺
韩玉父（宋代）

南行踰万山，复入武阳路。黎明与鸡兴，理发漠口铺。

旴江在何所，极目烟水暮。生平良自珍，羞为浪子妇。

知君非秋胡，强颜且西去。
锁谏图
刘克庄（宋代）

谠言直触大单于，赖有阏氏上谏书。
若把汉唐宫苑比，玉环飞燕总输渠。
孤山寺
林逋（宋代）

云峰水树南朝寺，祇隔丛篁作并邻。
破殿静披虀臼古，斋房闲试酷奴春。
白公睡阁幽如画，张祜诗牌妙入神。
乘兴醉来拖木突，翠苔苍藓石磷磷。
长江万里图
杨基（明代）

我家岷山更西住，正见岷江发源处。
三巴春霁雪初消，百折千回向东去。
江水东流万里长，人今漂泊尚他乡。
烟波草色时牵恨，风雨猿声欲断肠。
天彭得解
李石（宋代）

一第枫宸岁月深，槐花杯酒喜同斟。
真成冀北空群马，便作双同满地金。
计上八人才子数，笔端四海状元心。
蜀天九万看鹏运，侧耳潮头驾捷音。
再用韵
李洪（宋代）

风罥游丝百尺长，蜂房酿蜜露微黄。
翠榕一半委陈叶，紫柰十分留暗香。
卢橘带酸归老圃，侧生未熟去闽乡。
浮云出岫初无恋，静看卷舒何太忙。
被衣为啮缺歌
佚名（先秦）

形若槁骸，心若死灰。
真其实知，不以故自持。
媒媒晦晦，无心而不可谋。
彼何人哉！
送王木叔推官满秩 其二
孙应时（宋代）

世道不平易，心如太行山。交游水上萍，相知甚独难。

感君一见初，信我眉睫间。松柏气本同，苍苍期岁寒。
八月十五夜月有五色华晕二首 其一
黄省曾（明代）

圆魄度秋旻，金辉皎夕闉。不将三藉壁，若御五成轮。

扇举裁纨丽，波含濯锦新。庆云如得把，堪赠北堂人。
元日同麻万纪王振叔行南寺五首 其三
周行己（宋代）

寒风昨夜动天起，春色今朝入眼浓。桥北斜斜柳垂绿，岸南细细草生茸。
和马元伯
吴云骧（清代）

好山好水能无我，一咏一觞皆有缘。自笑养间真腹负，转思栖逸许身便。

烟霞未见耽成疾，风月何曾买用钱。旷世谁同庄子达，逍遥快诵昔游篇。
灵岩披云台十颂 其六
释怀深（宋代）

兀坐云根懒举头，更无言句示禅流。森罗万象分明说，有口何妨挂壁休。
和文与可洋川园池三十首 无言亭
苏轼（宋代）

殷勤稽首维摩诘，敢问如何是法门。
弹指未终千偈了，向人还道本无言。
冬日杂兴
赵蕃（宋代）

节物他乡晚，风声大壑俱。
深愁木斯拔，宁虑蔓难图。
杜老衣何短，颜公米已无。
可怜鸡瑟缩，幸免鼠睢盱。
赠眇目道人说相
葛天民（宋代）

道人只具一只眼，觌面全提格外机。
尘里神仙谁做得，归来试举问麻衣。
丘山风木为林崇起赋
黄仲昭（明代）

一双白璧閟佳城，春雨秋霜岁屡更。泉壤无由醒蝶梦，松楸不断起风声。

感时空洒皋鱼泪，终古难酬季路情。我亦与君同此恨，临图悲怆欲无生。
送李长吉之任东井
无可（唐代）

江盘栈转虚，候吏拜行车。家世维城后，官资宰邑初。

市饶黄犊卖，田蹑白云鉏.万里千山路，何因欲寄书。
滕王阁序
王勃（唐代）

豫章故郡，洪都新府。星分翼轸，地接衡庐。襟三江而带五湖，控地荆而引瓯越。物华天宝，龙光射牛斗之墟；人杰地灵，徐孺下陈蕃之榻。雄州雾列，俊采星驰。台隍枕夷夏之交，宾主尽东南之美。都督阎公之雅望，棨戟遥临；宇文新州之懿范，襜帷暂驻。十旬休假，胜友如云；千里逢迎，高朋满座。腾蛟起凤，孟学士之词宗；紫电青霜，王将军之武库。家君作宰，路出名区；童子何知，躬逢胜饯。(豫章故郡 一作：南昌故郡；青霜 一作：清霜)

时维九月，序属三秋。潦水尽而寒潭清，烟光凝而暮山紫。俨骖騑于上路，访风景于崇阿。临帝子之长洲，得天人之旧馆。层峦耸翠，上出重霄；飞阁流丹，下临无地。鹤汀凫渚，穷岛屿之萦回；桂殿兰宫，即冈峦之体势。（天人 一作：仙人；层峦 一作：层台；即冈 一作：列冈；飞阁流丹 一作：飞阁翔丹）

披绣闼，俯雕甍，山原旷其盈视，川泽纡其骇瞩。闾阎扑地，钟鸣鼎食之家；舸舰弥津，青雀黄龙之舳。云销雨霁，彩彻区明。落霞与孤鹜齐飞，秋水共长天一色。渔舟唱晚，响穷彭蠡之滨，雁阵惊寒，声断衡阳之浦。(轴 通：舳；迷津 一作：弥津；云销雨霁，彩彻区明 一作：虹销雨霁，彩彻云衢)

遥襟甫畅，逸兴遄飞。爽籁发而清风生，纤歌凝而白云遏。睢园绿竹，气凌彭泽之樽；邺水朱华，光照临川之笔。四美具，二难并。穷睇眄于中天，极娱游于暇日。天高地迥，觉宇宙之无穷；兴尽悲来，识盈虚之有数。望长安于日下，目吴会于云间。地势极而南溟深，天柱高而北辰远。关山难越，谁悲失路之人；萍水相逢，尽是他乡之客。怀帝阍而不见，奉宣室以何年？(遥襟甫畅 一作：遥吟俯畅)

嗟乎！时运不齐，命途多舛。冯唐易老，李广难封。屈贾谊于长沙，非无圣主；窜梁鸿于海曲，岂乏明时？所赖君子见机，达人知命。老当益壮，宁移白首之心？穷且益坚，不坠青云之志。酌贪泉而觉爽，处涸辙以犹欢。北海虽赊，扶摇可接；东隅已逝，桑榆非晚。孟尝高洁，空余报国之情；阮籍猖狂，岂效穷途之哭！(见机 一作：安贫；以犹欢 一作：而相欢)

勃，三尺微命，一介书生。无路请缨，等终军之弱冠；有怀投笔，慕宗悫之长风。舍簪笏于百龄，奉晨昏于万里。非谢家之宝树，接孟氏之芳邻。他日趋庭，叨陪鲤对；今兹捧袂，喜托龙门。杨意不逢，抚凌云而自惜；钟期既遇，奏流水以何惭？

呜呼！胜地不常，盛筵难再；兰亭已矣，梓泽丘墟。临别赠言，幸承恩于伟饯；登高作赋，是所望于群公。敢竭鄙怀，恭疏短引；一言均赋，四韵俱成。请洒潘江，各倾陆海云尔。
滕王高阁临江渚，佩玉鸣鸾罢歌舞。
画栋朝飞南浦云，珠帘暮卷西山雨。
闲云潭影日悠悠，物换星移几度秋。
阁中帝子今何在？槛外长江空自流。
偈颂四十二首
释祖先（宋代）

天上月圆，人间月半。
子细看来，从头错算。
姮娥昨夜失金鍼，撼动玉楼寻不见。
梦邴徵君
员兴宗（宋代）

我梦穷跻攀，滑滑泥掩胯。
我自摩天岭，而转风木榭。
有客冠甚峨，见之惊已乍。
邴姓原其名，风流蔑曹谢。
宾我复坐我，丰草殊可藉。
英言有深吐，微论亦高驾。
与原阔千祀，待我仍管华。
斯人竟天游，神尻不暂卸。
愿言赴汗漫，同予观物化。
岳阳楼
江为（唐代）

倚楼高望极，展转念前途。晚叶红残楚，秋江碧入吴。

云中来雁急，天末去帆孤。明月谁同我，悠悠上帝都。
次韵子云春日见怀二首
韩元吉（宋代）

每惜春光去世，生憎鶗鴃鸣。
倦游心易赏，多病戍仍更。
风雨山游过，池塘野水生。
买牛归问舍，此计会应成。
洛阳道中送别友人从军
徐韦（明代）

春风匹马送孤征，杨柳飞花满洛城。斗酒纵谈天下事，宝刀高唱《少年行》。

横空华岳三峰色，出塞黄河万里声。自是壮游休怨别，几人投笔请长缨。
麦秋
弘历（清代）

北方春旱多，十年而九矣。今岁邀恩早，额手稍慰喜。

二麦绿邀邀，饼饵饶堪拟。翻因鉴常时，种少自咎尔。

曾因课农便，闻诸农家子。更兼高下田，黍稻皆葱美。

受宠宜若惊，盟心恒自揣。无何首夏半，浃旬缺甘雨。

麦乃如去年，临秋渐黄萎。乃悟得失间，反掌诚幻已。

所得忧不多，失得忧倍蓰。展转繁忧中，害其有㡳止。

慰意倏已过，愁思纷萦起。既用凛天谌，还因格物理。
次韵赵公直赏心亭醵会古风
周必大（宋代）

晋人誇新亭，假日辄高会。中间伯仁辈，未免楚囚对。

江山犹古昔，人物已暧昧。东郊今保釐，翠华记行在。

佳丽压淮楚，追游盛冠盖。兹楼贯城雉，于迈无小大。

令威虽不归，灵光故无碍。烟云互明灭，川郭相映带。

当年乌衣游，此日思一槩。从容值休沐，登临多慷慨。

幽怀忽轩豁，细故绝芥蒂。已寻诗社盟，更许食期戒。

佳宾满座上，好语来天外。舟移白鹭远，目送飞鸟快。

方种渊明秫，粗免监河贷。一醉傥可期，与君时倒载。
有怀周还梅
王邦畿（明代）

春风送别大江边，烈火桃花照客船。海屋彩云辞鹤去，石堂明月向人圆。

远山缥缈青无影，近水汪洋白有烟。怅望遥天秋雁断，一书三载不曾传。
排闷
陆游（宋代）

人间岁月莽悠悠，老大悲伤只涕流。
民餍糟糠宁细事？俗忘节义更深忧。
潦归宿麦犹难忘雪少同云未易求。
自叹此生真已矣，且偷暇日弄孤舟。
立秋同侍御吴觉生游玉阳山
邢祚昌（明代）

薄暮峰头溽暑收，岚光霁处迥清秋。蝉鸣高树青山晚，露冷飞泉碧涧流。

百岁老僧黄石侣，半生放客白云游。回首繁华尘杂处，何如此地赏清幽。
和陶渊明拟古九首 其一
戴良（元代）

皎皎云间月，濯濯风中柳。一时固云好，相看不坚久。

我昔途路中，谈笑得石友。殷勤无与比，常若接杯酒。

当其定交心，生死肯余负。一朝临小利，何者为薄厚。

平居且尚然，缓急复何有。
颂古一百首
释智愚（宋代）

贝叶持来晓者疏，自称验世无如古。
依然还我唐人译，始有人知是梵书。
奉赠太常张卿二十韵
杜甫（唐代）

方丈三韩外，昆崙万国西。建标天地阔，诣绝古今迷。

气得神仙迥，恩承雨露低。相门清议众，儒术大名齐。

轩冕罗天阙，琳琅识介圭。伶官诗必诵，夔乐典犹稽。

健笔凌鹦鹉，铦锋莹鸊鹈。友于皆挺拔，公望各端倪。

通籍踰青琐，亨衢照紫泥。灵虬传夕箭，归马散霜蹄。

能事闻重译，嘉谟及远黎。弼谐方一展，班序更何跻。

适越空颠踬，游梁竟惨悽。谬知终画虎，微分是醯鸡。

萍泛无休日，桃阴想旧蹊。吹嘘人所羡，腾跃事仍暌。

碧海真难涉，青云不可梯。顾深惭锻炼，才小辱提携。

槛束哀猿叫，枝惊夜鹊栖。几时陪羽猎，应指钓璜溪。
遣祭皇子于西苑长春宫寓宿苑中纪述 其四
严嵩（明代）

高殿虚廊灯烛光，残河欲没树苍苍。长安万户瞢腾里，不信蓬莱刻漏长。
水调歌头 被酒与客话
陈维崧（清代）

老子半生事，慷慨喜交游。过江王谢子弟，填巷哄华驺。

曾记兽王草浅，正值风毛雨血，大猎北冈头。日暮不归去，霜色冷吴钩。

今老大，嗟落拓，转沈浮。畴昔博徒酒侣，一半葬荒邱。

闭置车中新妇，羞缩严家饿隶，说著亦堪愁。我为若起舞，若定解此不。
孙芝田见示吟编一诗卷锦
杨公远（宋代）

细诵芝田诗一编，了无凿自天然。
豪雄虹抹斜阳外，雅淡梅横缺月边。
点石化金非是幻，脱胎换骨欲成仙。
个般才调真难敌，行看鸡林声价传。
佛岩寺
魏道明（金朝）

虎谷西垠北口南，横桥过尽见松庵。旧游新梦犹能记，般若真如得遍参。

霜圃撷蔬充早供，石泉煮茗荐馀甘。残年便拟依僧住，过眼空花久已谙。
下第后春日长安寓居三首 其一
薛能（唐代）

一榜尽精选，此身犹陆沈。自无功谠分，敢抱怨尤心。

暖陌开花气，春居闭日阴。相知岂不有，知浅未知深。
醉蓬莱
陈瓘（宋代）

问东州何处，境胜人幽，两俱难得。狼山相望，有高堂千尺。妙曲轰空，彩云翻袖，乐奏壶天长日。笑我飘然，蓬窗竹户，只延山色。

拟棹觥船，径冲花浪，直造雕筵，共醺仙液。仍乞蟠桃，向庐山亲植。未举江帆，早逢淮雁，问故人踪迹。远老池边，陶翁琴里，此情何极。
寄胡完夫时罢河东提刑知蔡州予亦罢京东转运使知兖州
刘攽（宋代）

悬车束马太行道，取鲁并齐七十城。今日朝恩俱卧閤，故人应得老人情。
出近村晚归
陆游（宋代）

松枝代如意，綀布制单衣。
出每沾晨露，归当送夕晖。
野花当路发，沙鸟背人飞。
到舍灯初上，茅檐闻踏机。
寄题郢州白雪楼
梅尧臣（宋代）

楚之襄王问於宋玉，玉时对以郢中歌。
歌为白雪阳春曲，始唱千人和，
再唱百人逐。至此和者才数人，
乃知高调难随俗。後来感慨起危楼，
足接浮云声出屋。中古客应无，
怊怅鲲鱼孟诸宿。楼倾复构春又春，
酒泻琉璃烹锦鳞。青山绕栏看不尽，
眼穿荡桨石城人。去知何在，
寒花雨歛自生嚬。今闻太守新梁栋，
试选清喉可动尘。
瑞鹧鸪
李夫人（五代）

新晴庭院暑风轻。瑞气朝来特地清。霞帔羽衣筠竹杖，萱堂真有寿星明。

自来忠孝传家世，所以芝兰满户庭。簪笏成行称寿处，老来皆已鬓星星。
南风热
王冕（元代）

炎风来何狂？似欲吹山倒。
狼籍树底云，散漫屋上草。
赤日炽大炉，泥沙热如炒。
东皋与西陇，禾苗尽枯槁。
偈颂一百零二首
释绍昙（宋代）

触翻茶瓢，眉毛挂剑。
杀活不分，邪正难辨。
古今同辙不同途，妙悟玄机辘辘转。
与萧远上人游少华山寄皇甫侍御
李端（唐代）

寻危兼采药，渡水又登山。独与高僧去，逍遥落日间。

渐看闾里远，自觉性情闲。回首知音在，因令怅望还。
古调笑令
邵亨贞（元代）

春水。春水。薄暮曲阑更倚。夕阳江上青山。山外行人未还。未还未还还未。千里相思不寄。
鹦鹉曲·夷门怀古
冯子振（元代）

人生只合梁园住，快活煞几个白头父。指他家五辈风流，睡足胭脂坡雨。说宣和锦片繁华，辇路看元宵去。马行街直转州桥，相国寺灯楼几处。
漫兴
田榕（清代）

平生自负扶犁手，欲学躬耕耦犵丁。点检锨犹未办，雨窗先课相牛经。
舟次淮阴感旧
乔大鸿（清代）

荒城木落雁声迟，傍水人家短竹篱。渡古尚余垂钓客，时平无复佩刀儿。

长堤晓露新栽柳，野店斜阳旧酒旗。回首故交凋谢尽，一声横笛使人悲。
次韵东坡梅花十绝 其九
李之仪（宋代）

漏泄天工意不轻，傍春依腊独分明。孤高不作繁红伴，造化须知别有情。
次虞逊臣江行韵
彭汝砺（宋代）

步绕林泉侧，襟怀一洒然。酒酲昏易析，诗癖老难痊。

鬨息无尘地，寒生欲暝天。愿期明月到，同枕碧溪眠。
重九前一日宿灵岩
林季仲（宋代）

马上衰颓只自嗟，惊心那复见黄花。
花如相问终羞澁，底甚重阳不在家。
拾遗二首新添 其二
寒山（唐代）

家有寒山诗，胜汝看经卷。书放屏风上，时时看一遍。
再韵寄元龄弟二首 其二
裘万顷（宋代）

小舟闲已杙江湄，满眼璚瑶定有诗。诗似其人人似雪，只应清处恐人知。
雪
陈与义（宋代）

穷腊见三白，江南无旧闻。
天上春已暮，尽日花缤纷。
平生虽畏寒，遇雪心所欣。
拥裘未敢出，投隙致殷勤。
窗户忽相照，川陵已难分。
二仪有巨丽，老我不能文。
高吟黄竹诗，薄暮心无垠。
浮屠似玉笋，突兀倚重云。
感兴五首
欧阳修（宋代）

奉祠严秘馆，摄事罄精诚。
岁晏悲木落，天寒闻鹤鸣。
念昔丘壑趣，岂知朝市情。
弱龄婴仕宦，壮节慕功名。
多病◇厚禄，早衰叹余生。
未知犬马报，安得遂归耕。
由天香行药西盘初入山口
梦麟（清代）

岩秀澄孤怀，趣途意先往。理策遵回蹊，空林得樵响。

幽棕眷岑寂，矧兹秋日爽。霜径稍曲盘，虚翠忽晃朗。

渐历纡峦深，未识回途广。孤晖随趣浓，悬磴披烟上。

杳蔼接诸天，振衣发遐想。王裴不可作，丘壑谁心赏？

何时饭名僧，松檐税尘鞅。
同温丹徒登万岁楼
皇甫冉（唐代）

高楼独立思依依，极浦遥山合翠微。
江客不堪频北顾，塞鸿何事复南飞。
丹阳古渡寒烟积，瓜步空洲远树稀。
闻道王师犹转战，谁能谈笑解重围。
题秀野亭
元绛（宋代）

亭占青山口，郊原四望平，
遥林连崦黑，白水隔田明。
翠麦波涛动，飞泉剑佩轻。
长年便野趣，擬欲解塵缨。
春光好·烟澹澹
张抡（宋代）

烟澹澹，雨濛濛。水溶溶。帖水落花飞不起，小桥东。翩翩怨蝶愁花。绕芳丛。恋馀红。不恨无情桥下水，恨东风。
题周泰浪迹图十二章 其八 竹岭拿云
姚燮（清代）

地脉线路旋，天关两崖翕。楸箐如涌潮，上作云气湿。

宿云敛未净，新翠相郁吞。飞猱击游隼，日色青浑浑。

推云出晨洁，荆湘拓平掌。万里入寸眸，一碧去明昶。
巩使君劝耕汪倅有诗次韵
虞俦（宋代）

小队行春簇使旌，黄童白叟递逢迎。
劝耕试向何山麓，竞渡还逢极乐城。
画舫骁腾喧鼓吹，红妆凝儜傍轩楹。
山公归路人争看，已有丰年笑语声。
春寒偶书
刘子翚（宋代）

浮云匿晨晖，雨雹惊春昼。
天公号令乖，阴晴变何骤。
小径践芳号，通渠走寒溜。
风颠万木偃，气凛重帏透。
鵷鸾护巢翔，奈此群雏幼。
拥炉乌薪然，双手慵出袖。
褰帏望空明，屋角见遥岫。
良朋不可招，块处惭孤陋。
青青桃叶长，奕奕兰花秀。
长吟曷咨嗟，佳辰去难又。
伏奉佳句猥寄鄙夫辄写丹诚仰依高韵
李至（宋代）

独惭师长念遗簪，长感知心在寸心。
要路未离扶遣进，闲曹因寸放教吟。
风鹏虽远丹霄势，月兔犹依绿桂阴。
从此期公惜高鉴，休将白雪换巴音。
和陶彭泽归田园居 其一
童轩（明代）

归来寡人事，被褐游青山。芳草满径生，又阅新岁年。

云飞返层岩，鱼跃当深渊。长松夹幽户，新秫垂高田。

俯仰自无愧，笑傲林壑间。数卷积案头，一觞倒花前。

飞飞布谷鸟，蔼蔼桑树烟。红尘绝外想，白雪任盈颠。

贫穷岂不念，栖迟有馀闲。清风北窗来，聊复乐自然。
读时事新报感怀二首 其一
郑国藩（清代）

亥子年来百事非，殷忧几度减腰围。天心已逐沧桑改，世局还如雾霰飞。

积毁易销邹子骨，食言翻羡季孙肥。他年经过汨罗水，应为湘累吊落晖。
岁星渐高赠王伯紞进士
王逢（元代）

岁星渐高辰星光，镇星不动天中央。荧惑退舍太白敛昼芒，南斗尚尔云微茫。

有美一人被褐裳，思君思乡垂十霜。馺娑骀荡气郁苍，王屋石室岌相望。

愿陪先驱弧四张，岁星辅日照八极，还种祭田汾水阳。
蜡梅十五绝和陈天予韵
唐仲友（宋代）

一点轻明照雪开，六花惊妒亦徘徊。
清香不在江梅后，底事全无驿使来。
上杜相三首 其一
曾巩（宋代）

天扶昌代得忠良，坐以材谋镇庙堂。万里声名开学校，四方根本劝农桑。

从容贤路通江海，慷慨公心贯雪霜。谦让黑辕归太早，空令终古爱馀芳。
鄱阳酬泉州曹使君见寄
范仲淹（宋代）

吾生岂不幸，所禀多刚肠。
身甘一枝巢，心苦千仞翔。
志意苟天命，富贵非我望。
立谭万乘前，肝竭喉无浆。
意君成大舜，千古闻膻香。
寸怀如春风，思与天下芳。
片玉弃且在，双足何辞伤。
王章死于汉，韩愈逐诸唐。
狱中与岭外，妻子不得将。
义士抚卷起，眦血一沾裳。
胡弗学揭厉，胡弗随低昂。
干时宴安人，灭然已不扬。
匹夫虎敢斗，女子熊能当。
况彼二长者，乌肯巧如黄。
我爱古人节，皎皎明于霜。
今日贬江徼，多惭韩与王。
罪大祸不称，所损伤纖芒。
尽室来官下，君恩大难忘。
酒圣无隐量，诗豪有馀章。
秋来魏公亭，金菊何煌煌。
登高发秘思，聊以摅吾狂。
卓有梅圣俞，作邑郡之旁。
矫首赋灵乌，拟彼歌沧浪。
因成答安戏，移以赠名郎。
泉南曹使君，诗源万里长。
复我百馀言，疑登孔子堂。
闻之金石音，纯纯自宫商。
念此孤鸣鹤，声应来远方。
相期养心气，弥天浩无疆。
铺之被万物，照之谐三光。
此道果迂阔，陶陶吾醉乡。
偈三首
释有权（宋代）

黑漆昆仑把钓竿，古帆高挂下惊湍。
芦花影里弄明月，引得盲龟上钓船。
运使兵部见采拙诗四沐继和唱者已竭而答者无穷内省小巫敢当大敌既难收合馀烬愿为城下之盟
文彦博（宋代）

引玉才三唱，投珠已四吟。一钧皆协律，六义尽同心。

巨浸倾无竭，洪钟叩有音。鼓行君正勇，怯者原闻金。
和宗易作屋之什
陈傅良（宋代）

欲因旧筑倍劳形，昔在先生配二程。
梅树护持供北顾，萱堂润二作东荣。
但堪樽俎来三益，何必籓墙屏五兵。
若徙荼醾分乞我，亦令儿辈记家声。
左原诗三十二首 其十五 人面岩
王十朋（宋代）

看尽人间古与今，苍颜一任藓苔侵。岂惟有面如人面，更喜无心似兽心。
将归蜀留献恩地仆射二首
姚鹄（唐代）

自持衡镜采幽沈，此事常闻旷古今。危叶只将终委地，

焦桐谁料却为琴。蒿莱讵报生成德，犬马空怀感恋心。

明日还家盈眼血，定应回首即沾襟。

江上长思狎钓翁，此心难与昨心同。自承丘壑新恩重，

已分烟霞旧隐空。龙变偶因资巨浪，鸟飞谁肯借高风。

应怜死节无门效，永叹潜怀似转蓬。
题高宗诗意便面
姚文奂（元代）

画里山河尺五天，伤心莫说靖康年。迢迢古木连云色，何处思陵起暮烟。
蒋山次徐君寅韵
周密（宋代）

佛屋千年古木中，遗民犹有六朝风。骑驴宰相何人见，试问玄关十八公。
梅花
朱氏（明代）

欺雪欺风未肯降，横斜疏影独临窗。终朝静对寒衿坐，铁笛吹来别一腔。
书蔡秀才屏风颂四首任午岁
黄庭坚（宋代）

武宁县中蔡老子，能棋能酒又能诗。
胸中百万多罗藏，不向人间说是非。
入村
方岳（宋代）

闭门觅句每无悰，句在茅茨烟雨中。
和烟和雨收拾取，等晴却写与东风。
颂古二十五首
释崇岳（宋代）

赵州吃茶去，毒蛇横古路。
踏著乃知非，佛也不堪做。
五月二十三日雷电大作
汪炎昶（宋代）

午热蒸崖嶂，晡时骤雨来。
仍年频见宽，中夏始闻雷。
山撼山疑压，林昏鸟误回。
吾宁识天意，吟苦自生衰。
鹤谣八首
白玉蟾（宋代）

鹤兮鹤兮芝田兮，遐征不可望兮，
倏去忽来兮。
浣溪沙·一向温存爱
况周颐（清代）

一向温存爱落晖，伤春心眼与愁宜，画阑凭损缕金衣。
渐冷香如人意改，重寻梦亦昔游非。
那能时节更芳菲。
庭树
刘敞（宋代）

中庭无多树，花尽自成阴。熏风吹清和，午影还萧森。

上有出谷鸟，间关鸣好音。下有放言人，寂寞卧机心。

人鸟各相忘，语默不见侵。吾庐此最好，岂意在山林。
出郊迓倅车暮归二首
虞俦（宋代）

轧轧篮舆迫暮归，前村灯火渐依稀。
溪边默数黄牛过，烟际遥看白鸟飞。
把酒无人风落帽，荷锄有客露沾衣。
关门山寺知何许，忽听钟声度翠微。
夜过朱仲观饮明日雪作
谢逸（宋代）

夜饮锦瑟傍，歌吹盈耳根。归闻窗外竹，摵摵风叶喧。

梦觉室生白，晓起欲填门。平地委璀璨，虚亭舞翩翻。

洒树轻复扬，触幔急且掀。望远恐连云，积厚疑压坤。

光动浮屋椽，影乱纷池盆。散漫迷大江，依稀认前村。

雀噤咮自束，鸦湿翅不鶱。把玩手欲龟，咀嚼舌必扪。

风党怒未解，火媒寒不温。檐有冰柱悬，门无屐齿痕。

游倦不访戴，愁多惟卧袁。何时天宇霁，炙背负晴暄。

王门若可拟，持以献至尊。
送简簿
王炎（宋代）

催科抚字意何如，吏莫难于县大夫。
游刃有余须小试，若逢盘错少踌躇。
有售画于余令作杨柳黄鹂池塘萱草既成可观用
曾丰（宋代）

一段池塘萱草奇，其形便画理便诗。
到离形处画之妙，诗妙更无形可离。
苏幕遮•娄江寄家信作
彭孙遹（清代）

柳花风，榆荚雨。检点春光，去也何匆遽。红泪飘零千万树。

乱鸶何到无声处。旅颜残，归计误。日日寻思，临别叮咛语。

欲倩文鳞传尺素。娄水无情，不肯西流去。
余使交州得木山于僧寮峰峦䆗窱坚如岩石用梅都官赋木假山韵
许天锡（明代）

万年木精化青牛，瘦骨不朽沈江洲。江州水激鱼龙秋，神物始出随回流。

玲珑嵂崒谁能锼，山僧得之溪洞酋。蛮方僻远绝赏鉴，木尔韬晦谁怨尤。

洞江先生好事者，邂逅愿脱千金裘。古来琴材出爨下，拔尔幸免为人槱。

风厓雨谷偕我老，无复梦想仍丹邱。
答季章和寄同舍韵 其一
孙应时（宋代）

论交万里外，意气薄云天。孤舟日已远，拥书夜无眠。

骊珠从何来，光景明一川。椟藏怀永好，欲报心茫然。
次陈浦泉教授渡江韵
方凤（宋代）

笑拂湖亭柳，春归客亦归。
塔云连岫暗，颿雨绝江飞。
老觉游非壮，癯应遯却肥。
有诗充古锦，尚不愧林扉。
遣怀示儿复升 其一
郑真（明代）

千里南来赋远游，寄身天地等浮沤。老年不减相如病，久客那浮宋玉愁。

薄酒倩谁沽市井，还丹笑我问逢州。儿男痴弱难为别，长夜灯前涕泗流。
次韵解君接感怀
李新（宋代）

能向风尘识马周，新丰饮尽得相留。
后车贯载胡王缚，衰草频相战马秋。
灵武须公来闢土，桃林他日待归牛。
承平卫霍知虚老，剩著新篇继日休。
凌晨马上得惠诗再次元韵 其一
韦骧（宋代）

诗筒方讶惠音稀，击钵来篇果不迟。定欲擅场专独胜，岂容遗不久相持。

招邀近想融樽满，往返多惭孺榻施。况得鸾弦声出幌，肯教马足自稽期。
秋日送可大南旋
于慎行（明代）

万里过从乐未休，花时胡不少淹留。东篱晓色方含雨，上苑天淹欲报秋。

岳畔携将三秀草，湖边归去一扁舟。豫愁明夜思君处，别酒初醒月满楼。
葬事毕志哀
吴静（清代）

漫道佳城郁郁哉，经营二载手亲栽。当年未尽晨昏养，此日空馀窀穸哀。

渺渺音容归碧落，凄凄松柏傍江隈。泉台有路嗟难赴，肠断西风泪满腮。
栽梅（射洪谢东山云：“末句乃宋人翰镏诗。
卓敬（明代）

风流东阁题诗客，潇洒西湖处士家。
雪冷江深无梦到，自锄明月种梅花。
和李公择赴历下道中杂咏十二首 泛清河
苏辙（宋代）

南北无多水，崎岖未舍船。
何时好霖雨，是处有通川。
坟垅看书卷，兴亡指道边。
苍芒半秋草，犹复较愚贤。
野庵分题 笔架
史浩（宋代）

四友文房相与俱，管城偏是一豪儒。自从乞得珊瑚枕，还有周公梦也无。
寒食
孙觌（宋代）

月落乌啼古木昏，宿云未敛日光暾。闭门喧豗百贾闹，尘埃一觉车云奔。

据鞍已觉朝市远，细路渐入桑麻村。累累青冢繄蓬颗，风扫露沐松为门。

魂飞骨冷唤不觉，只鸡斗酒聊相温。种种闲情便愁绝，行歌野哭不堪闻。
八宝玉交枝 咏寒灯用《湘瑟词》韵
王策（清代）

萤点衔红，豆光沉黝，耿耿闪残乡梦。趁著矮墙月黑淡，写个影儿相共。

当初豪纵。向翠蜡光中，看穷花市珠帘缝。还记照妆钗卸，映窗笙弄。

而今憔悴，残书穿壁偷诵。破檐风又吹动。况连夜、湿凝寒重。

青焰小、倍将愁送。便结就、玉虫珠凤。泪波只伴兰膏冻。

想黯黯偏荷，前身的是悲秋种。
临安县观钱氏庙 其四
韩淲（宋代）

王伯规模有事功，偏方乘间得争雄。彼时应笑人成败，覆辙争知个个同。
书淳师房六言三绝 其一
周紫芝（宋代）

茗椀要看三昧，斋盂来饭伊蒲。坐对禅房花木，梦成午枕江湖。
过长安醉别资政郑侍郎
范仲淹（宋代）

乡关交复亲，把酒且逡巡。
共上青云路，相看白发人。
有为须报国，无事即颐神。
故素几云在，风音莫厌频。
题方氏绿野园三首
徐元杰（宋代）

春昼情无限，欣看绿野丛。
折花红带露，种竹晓生风。
自有悠閒趣，何须绘画工。
名园多胜致，高咏与谁同。
鹤舞
邵宝（明代）

误向丹丘共羽流，多情今得此亭幽。
长鸣似与高人语，屡舞谁于醉客求。
风羽九逵能抗晚，野心万里欲横秋。
试将衣袖闲招引，转尽花阴意未休。
谢丹山秀首座竹筇
释慧空（宋代）

山中久住成老宿，云水五湖来弟兄。
放下茶瓯答了话，把得拄杖东西行。
清月溪
释元肇（宋代）

万劫高超一念轻，来非住相去何曾。定逢葱岭当年使，谁访洪川旧日僧。

舍利未安无缝塔，伽梨空对短檠灯。凌霄多少薰风泪，吹入淮南紫翠层。
次韵宋永兄感旧五首
黄公度（宋代）

何用咄咄愁书空，何用鼎食鸣金钟。
流行坎止随所值，穮蓘不忧年不逢。
金钗困懒海棠睡，玉斝淋漓琥珀浓。
安能辛勤链石髓，苦学成周人姓邛。
溪州铜柱 其一
张修府（清代）

天南一柱镇遐荒，割据英雄异姓王。粤海赵佗崇正朔，燕然班固擅文章。

中原已洒铜驼泪，绝域犹夸铁马祥。想见登坛酾酒日，万山高接阵云苍。
庭草
王令（宋代）

庭草绿毰毸，庭花闲自开。
长源抱寒去，轻燕逐春来。
时节看风柳，生涯寄酒杯。
伤春欲谁语，游子正徘徊。
次韵和陶渊明归去来辞
张耒（宋代）

归去来兮，行世不偶予曷归。其出无所为喜兮，舍去而何悲。

眄一世之无与兮，古之人逝莫追。求不疚于予义兮，又奚恤馀子之是非。

彼好恶之罔极兮，或颠倒其裳衣。顾吾涉之已深兮，愧哲人之见微。

吾归甚安，无所事奔。既守吾室，又杜吾门。一气孔神，于中夜存。

纳至和于灵根兮，挹天酝于玄尊。既充溢于幽阙兮，亦粹然而见颜。

往有坎而兹夷兮，昔或危而今安。将从化人于西域兮，面藏吏于函关。

将以一世为刍狗兮，废与兴吾厌观。彼福祸之一源兮，必兹出而兹还。

彼自以为无隙兮，何异夫石椁之宋桓。归去来兮，吾悲夫斯人不返兮，岂招仙圣与之游。

昔惠我以好音，忽远去而莫求。予曷异于世人兮，初为哽塞而增忧。

彼钱镈则深藏兮，盍视夫已垦之田畴。万古芸芸，共逝一舟。

半夜而失，旦号其丘。畏达观之诮予，涕已泣而不流。

悟荣名之取憎兮，善斯人之获休。已矣乎，万物之作各其时，吾独与时而去留，岂或能力而违之。

既往莫或追，来者尚可期。盖雨暵之在天，岂吾稼之不耔。

彼蜀雄之必传，作犹愧于书诗。嗟身屈而道伸，于斯人兮曷疑。
赠觉师
洪迈（宋代）

觉师儒门秀，脱屣世故早。
那知轩冕味，夙悟心已槁。
惟余章句习，心境时相恼。
如人生於齐，而即楚乡老。
虽遭楚人咻，微音或清好。
固无益生死，亦未妨至道。
家山亦何有，肮脏衣间窖。
丛林选佛场，一掷想盆倒。
云何慰故居，挽仰待华皓。
他年空手归，子语吾为老。
幸分曹溪水，万刧付一澡。
偈颂六十五首 其三十四
释咸杰（宋代）

利剑斩虚空，万象鸣嚗嚗。年年向斯辰，令人倍发恶。
客中遇寒食二首 其一
洪希文（元代）

长到清明寒食时，客怀如梦复如痴。庭空月淡梨花少，爨冷烟寒麦饭迟。

阻隔家山常入梦，挨排节物可无诗。暮年自是难为别，非为栖身近子规。
七言四韵十六首 其十一
张伯端（宋代）

黄芽白雪不难寻，达者须凭德行深。四象五行全藉土，三元八卦岂离壬。

鍊成灵质人难识，消尽阴魔鬼莫侵。欲向人间留秘诀，未闻一个是知音。
和午塘翰长春日游方氏园
尹台（明代）

春意谁同郭外寻，郊园聊坐偃芳心。鸣鸠乳燕纷相趁，细柏繁芳密自阴。

旧国娱情虚水石，他乡随地漫云林。因吟秀句思芳草，伐木先知怀好音。
送魏兵曹使隽州得登字
陈子昂（唐代）

阳山淫雾雨。
之子慎攀登。
羌笮多珍宝。
人言有爱憎。
欲酬明主惠。
当尽使臣能。
勿以王阳道。
迢递畏崚嶒。
挽平昌戴丞东二首 其一
王迈（宋代）

文箓传三昧，词坛白雪吟。奇才困场屋，晚岁缀绅簪。

所历官虽小，去思人到今。挂冠垂九秩，福善见天心。
和杜学士旅次淮口阻风
李峤（唐代）

夕吹生寒浦，清淮上暝潮。迎风欲举棹，触浪反停桡。

淼漫烟波欲，参差林岸遥。日沉丹气敛，天敞白云销。

水雁衔芦叶，沙鸥隐荻苗。客行殊未已，川路几迢迢。
病懒
彭汝砺（宋代）

原宪自多病，长卿仍倦游。经旬或洗面，一月不梳头。

身世真羁旅，功名是赘疣。百年无可问，吾道合归休。
偈六十三首
释道宁（宋代）

一人发真归源，十方虚空，
悉皆锁殒。浑家不是不进步，
无奈当门荆棘生。
广武驿和壁上韵时九月六日也
江源（明代）

宦辙东西到处家，故园秋雨老桑麻。路长万里无音耗，节近重阳负菊花。

广武夜寒号冻雀，雁门风急飏惊沙。使车未断红尘迹，徒羡知还几个鸦。
次韵酬王梦得西湖上见寄
张镃（宋代）

一萼香红未破尘，绿波惊眼自摇春。
晴新策蹇湖边去，供作他年画里人。
戴生在吾语感秋思归诗以慰留之二首 其一
何景明（明代）

到日中元节，淹留岁渐微。而翁在异县，知汝苦思归。

旅馆空弹铗，秋风未授衣。敝床还可宿，暂住莫相违。
渚宫乱后作
郑谷（唐代）

乡人来话乱离情，泪滴残阳问楚荆。白社已应无故老，

清江依旧绕空城。高秋军旅齐山树，昔日渔家是野营。

牢落故居灰烬后，黄花紫蔓上墙生。
秋窗夜读
王采蘋（清代）

斗室绝尘嚣，澹然清百虑。一卷读未终，暝色起庭树。

焚膏用三馀，中馈毕群务。惜此良夜长，疏镫耿兰炷。

明月静罗帷，流辉照简素。澄怀得微会，知新在温故。

清幽庾信诗，绮丽相如赋。朗诵恍有神，流连得真趣。

渐闻林鸟啼，疏帘透风露。
八六子 其三 送春
樊增祥（清代）

恁匆匆。送春归去，垂杨不系青骢。又砚北轻沾粉絮，市南初卖樱桃，百花已空。

新来事事都慵。禅榻自怜华鬓，妆台忘画眉峰。可奈是、朝晴暮阴天气，燕啼莺妒，翠围红舞，谁能禁断连昌夜雨，勾留馺娑春风。

曲栏东。将离一花更红。
记小圃花果二十首
刘克庄（宋代）

借问缘何事，年年带笑容。
春风无可笑，止有笑衰翁。
壬戌岁春怀
汪莘（宋代）

病起南皋二月时，镜中樗散鬓成丝。
不因雀噪檐间树，春雪春晴总不知。
抱疾衡门与药亲，苦无筋力尚精神。
东风日夜开桃李，不为人间失意人。
予告出京师贻同好诸子四首 其四
黎民表（明代）

扬旌出三河，引领望双阙。饮饯倾路岐，缨緌尽朝列。

婉娈贻赠章，光辉夺明月。上有慎脩涂，下有遄回辙。

懿此同心言，念之五情热。昔如形与影，今为环与玦。

朽钝诚已疲，提携俟明哲。
菊秋呈南塘
卫宗武（宋代）

凄凉时序每兴嗟，那复登高似孟嘉。
尚喜乌纱粘皓发，犹存青眼对黄花。
百篇剩有诗堪索，九日愁无酒可赊。
采采缅怀元亮节，不随流俗竞春华。
忆友人张自牧久客邕州二首 其二
邓林（宋代）

半世飘蓬鬓已霜，营营复尔为谁忙。归田未说家山好，作客宁谁道路长。

问信故人时共语，候门童子日相望。重阳已近无消息，又负黄花一度香。
花前饮 酒垆
曾廉（清代）

东风初染海棠晕。好春色、花娇柳嫩。翠袖方倚垆，向甚处、寻如柳。

梦幻影泡露兼电。但俄顷、花飞人倦。有酒能忍颠，那更待、佳人劝。
满庭芳（楚州上巳万柳池应监丞领客）
戴复古（宋代）

三日春光，群贤胜践，山阴何似山阳。鹅池墨妙，曲水记流觞。自许风流丘壑，何人共、击楫长江。新亭上，山河有异，举目恨堂堂。

使君，经世志，十年边上，两鬓风霜。问池边杨柳，因甚凄凉。万树重新种了，株株在、桃李花傍。仍须待，剩载兰芷，为国洗河湟。
郑郎中山亭
崔翘（唐代）

篆笔飞章暇，园亭染翰游。地奇人境别，事远俗尘收。

书阁山云起，琴斋涧月留。泉清鳞影见，树密鸟声幽。

杜馥熏梅雨，荷香送麦秋。无劳置驿骑，文酒可相求。
力学
方回（元代）

力学衰犹进，治生晚不雠。
操心元自定，忤俗果何由。
涂抹余千纸，浮沉等一沤。
忍穷兼耐辱，失笑未包羞。
读文君白头吟
萧澥（宋代）

不雇此身轻夜驰，晚年吟苦亦奚为。
从来簪折瓶沈事，已在双鬟暗合时。
局中昼睡
张耒（宋代）

鸟啼花开千万思，春色醉人成午睡。烧香扫地一室间，藜床布枕平生事。

君知章华久寂寞，楚梦无人惮青兕。东风转野作晴雷，荡蹙山川作红翠。

白日下照七泽宽，孤城楼观失馀寒。颇怪故山频入梦，年来真厌楚人餐。
和豫章公黄梅二首
陈师道（宋代）

色轻花更艳，体弱香自永。
玉质金作裳，山明风弄影。
同柳子玉游鹤林招隐醉归呈景纯
苏轼（宋代）

花时腊酒照人光，归路春风洒面凉。
刘氏宅边霜竹老，戴公山下野桃香。
岩头匹练兼天净，泉底真珠溅客忙。
安得道人携笛去，一声吹裂翠崖冈。
兰溪取道入蕲水与都护汪祥麟偕有怀熊心开总理
梁朝钟（清代）

几年石室雨，一半画兰溪。此日看山色，春风忆马蹄。

麦漂横水渡，花落庙前泥。征战何时尽，深林倦鸟栖。
句
张颂（宋代）

人散鞦韆闲挂月，露零蝴蝶冷眠风。
径山西寮众老郎请赞
释智愚（宋代）

霜严气烈，山空月明。
涵养有得，划削不平。
拈起则佛祖不识，放下也草木争荣。
捱到凌霄八十四，谁知名重九重城。
度仙霞岭
黄子云（清代）

鸟道纡回上，猿声缥缈闻。峰盘三百级，身入万重云。

天地闽中险，阴晴岭半分。出关尽蛮语，端合作参军。
送何知府澄之袁州
曹义（明代）

鬓发萧萧间二毛，老年尤得拜官高。远离粉署辞丹陛，脱却青衫换锦袍。

千里编珉资抚字，一方士俗赖甄陶。从来五马诸侯贵，皂盖朱轓属俊髦。
凤栖梧（小石调）
张先（宋代）

密宴厌厌池馆暮。天汉沈沈，借得春光住。红翠斗为长袖舞。香檀拍过惊鸿翥。

明日不知花在否。今夜圆蟾，后夜忧风雨。可惜歌云容易去。东城杨柳东城路。
题画卷五首
范成大（宋代）

凿落秋江水石明，高枫老柳两滩横。
君看叠巘云容变，又有中宵雨意生。
和通判阎朝奉赏花四绝 其三
吕陶（宋代）

田家僧舍有芳丛，竞折繁枝献座中。持语佳宾莫轻散，林稍犹见夕阳红。
韦溪八咏 其六 南园榕荫
成鹫（清代）

往往南园去，榕阴坐寂寥。清谈方半日，落叶已齐腰。

树老不知岁，枝高还荫桥。散人如散木，相过不须招。
和雒酒十二弟见降羌赴阙
晁补之（宋代）

二鸟蒙恩岂有知，车书混一是昌期。
知君不化伊川祭，右倚门墙恐见麾。
桃源洞 其二
左纬（宋代）

浮杯石上坐多时，手弄沧浪客思迟。片片落花收拾看，洞中疑有旧题诗。
颂古十六首
释心月（宋代）

嗟叹声中偃仰时，三千世界草离离。
若教老汉明斯旨，鼻孔从来向下垂。
八月梓州奏广化寺池莲五茎各开二花
夏竦（宋代）

梓潼名郡蜀川东，忽秀佳莲绀宇中。
褭褭修茎孤引绿，盈盈双蕊怪分红。
绛跗相倚凝新露，紫菂交垂向晚风。
爰考瑞图观美应，柳州嘉产实难同。
感兴二十七首 其十六
方一夔（宋代）

天阳居盛夏，生长无时休。荧惑欲何诣，渴奔极炎洲。

老龙恐枯死，深潜閟阴幽。攒峰拥凝碧，玉鉴开寒眸。

神灵护氓俗，盘盂置鳛鳅。雷公持玉斧，天女挟行辀。

行雨岂不苦，亸懒化痴牛。煌煌飞电光，上下穷其搜。

嗟龙独何避，自愧乏世求。变化付雏众，毕命归寒湫。
尧夫垂未佳驾辄次二韵为谢
韩维（宋代）

横笛能为水龙响，清歌不放彩云飞。
知君未尽杯中兴，故折红芳赠醉归。
读林可山西湖衣钵
宋伯仁（宋代）

梅花花下月黄昏，独自行歌掩竹门。
只道梅花全属我，不知和靖有仍孙。
同赵紫芝宿翁灵舒所居
徐照（宋代）

不期欣会面，如即失炎蒸。
废寝看迟月，同吟忆远僧，
过旬河复见，无雨露多凝。
得句争书写，蛾飞扑灭灯。
暮春（六首）
史迁（明代）

东郭老人双鬓皤，春事告终知奈何。
坐断小窗风正恶，送将几阵落花过。
又和蔡子直
苏颂（宋代）

官局诚俱冷，交盟信不寒。
风霜两鬓白，冰蘖一心丹。
未剖方州竹，犹熏画省兰。
北宫陪论定，应似汉丁桓。
南浦
寇准（宋代）

春色入垂杨，烟波涨南浦。
落日动离魂，江花泣微雨。
静坐
齐己（唐代）

坐卧与行住，入禅还出吟。也应长日月，消得个身心。

默论相如少，黄梅付嘱深。门前古松径，时起步清阴。
偈颂一百零九首
释可湘（宋代）

两肩担不起，压倒世间人。
觌体常现前，知他是什么。
纵使六阴塞户，无欠亦无余。
假饶一气转钧，同明复同暗。
瞿昙广说，达磨直指。
诘其端由，全没巴鼻。
蓦见阳生第一爻，九九元来八十二。
客舍
潘柽（宋代）

急雨鸣空壁，轻寒上薄帏。愁多空被酒，梦短不成归。

暗想桃花落，遥怜燕子飞。偷儿欺客寝，夜静卷春衣。
拟寒山寺 其十四
释怀深（宋代）

祝寿作生日，亲朋互相庆。未烧一炉香，且杀百个命。

奴仆各醉饱，歌舞乱观听。如此望长年，为汝惭诸圣。
韶阳道中
高层云（清代）

浈源出大庾，厥势颇奔放。况遭峡石束，郁怒不可状。

南流汇武水，有助气益壮。上疑建瓴泻，下乏砥柱障。

崖石蹙巑岏，滩陇斗涛浪。既叹嗍流险，复经暑雨涨。

湍急工倍劳，风弱帆空扬。更当岩峦削，却苦牵挽妨。

翠壁千篙攒，岁久石受创。前林日欲颓，暮色欻凄怆。

坼堠倚荒茅，孤槎庶可傍。
凉夜
范淑（清代）

凉夜立前楹，茅檐好风露。眉月有沈忧，微光隔幽树。
郊庙歌辞。享孔子庙乐章。迎神
佚名（唐代）

通吴表圣，问老探真。三千弟子，五百贤人。

亿龄规法，万载嗣禋。洁诚以祭，奏乐迎神。
陈疾
司空图（唐代）

自怜旅舍亦酣歌，世路无机奈尔何。霄汉逼来心不动，

鬓毛白尽兴犹多。残阳暂照乡关近，远鸟因投岳庙过。

闲得此身归未得，磬声深夏隔烟萝。
夏日
韩偓（唐代）

庭树新阴叶未成，玉阶人静一蝉声。

相风不动乌龙睡，时有娇莺自唤名。
被蕃军中拘系之作
马云奇（唐代）

何事逐漂蓬，悠悠过凿空！世穷途运蹇，战苦不成功。

泪滴东流水，心遥北翥鸿。可能忠孝节，长遣困西戎。
扶风马君挽词
楼钥（宋代）

豁野真连璧，一斋宁遗金。
齐家平日学，忧世百年心。
折券无难色，倾囷想义襟。
月评何处见，名士列碑阴。
和送双鸭
洪皓（宋代）

鹜落春洲整翮毛，呼鹰搏击自忘劳。
充庖岂为食三鼎，改馆何须馈七牢。
漫咏续弦求凤髓，休夸辟谷献龙膏。
今朝禊饮尝嘉味，贪食宁知不是饕。
亲政篇
王鏊（明代）

《易》之《泰》：“上下交而其志同。”其《否》曰：“上下其交而天下无邦。”盖上之情达于下，下之情达于上，上下一体，所以为“泰”。下之情壅阏而其得上闻，上下间隔，虽有国而无国矣，所以为“否”也。

交则泰，其交则否，自古皆然，而其交之弊，未有如近世之甚者。君臣相见，止于视朝数刻；上下之间，章奏批答相关接，刑名法度相维持而已。非独沿袭故事，亦其地势使然。何也？国家常朝于奉天门，未尝一日废，可谓勤矣。然堂陛悬绝，威仪赫奕，御史纠仪，鸿胪举其如法，通政司引奏，上特视之，谢恩见辞，湍湍而退，上何尝治一事，下何尝进一言哉？此无他，地势悬绝，所谓堂上远于万里，虽欲言无由言也。

愚以为欲上下之交，莫若复古内朝之法。盖周之时有三朝：库门之外为正朝，询谋大臣在焉；路门之外为治朝，日视朝在焉；路门之内为内朝，亦曰燕朝。《玉藻》云：“君日出而视朝，退视路寝听政。” 盖视朝而见群臣，所以正上下之分；听政而视路寝，所以通远近之情。汉制：大司马、左右前后将军、侍中、散骑诸吏为中朝，丞相以下至六百石为外朝。唐皇城之北南三门曰承天，元正、冬至受万国之朝贡，则御焉，盖古之外朝也。其北曰太极门，其西曰太极殿，朔、望则坐而视朝，盖古之正朝也。又北曰两仪殿，常日听朝而视事，盖古之内朝也。宋时常朝则文德殿，五日一起居则垂拱殿，正旦、冬至、圣节称贺则大庆殿，赐宴则紫宸殿或集英殿，试进士则崇政殿。侍从以下，五日一员上殿，谓之轮对，则必入陈时政利害。内殿引见，亦或赐坐，或免穿靴，盖亦有三朝之遗意焉。盖天有三垣，天子象之。正朝，象太极也；外朝，象天市也；内朝，象紫微也。自古然矣。

国朝圣节、冬至、正旦大朝则会奉天殿，即古之正朝也。常日则奉天门，即古之外朝也。而内朝独缺。然非缺也，华盖、谨身、武英等殿，岂非内朝之遗制乎？洪武中如宋濂、刘基，永乐以来如杨士奇、杨荣等，日侍左右，大臣蹇义、夏元吉等，常奏对便殿。于斯时也，岂有壅隔之患哉？今内朝未复，临御常朝之后，人臣无复进见，三殿高閟，鲜或窥焉。故上下之情，壅而其通；天下之弊，由是而积。孝宗晚年，深感有慨于斯，屡召大臣于便殿，讲论天下事。方将有为，而民之无禄，其及睹至治之美，天下至今以为恨矣。

惟陛下远法圣祖，近法孝宗，尽铲近世壅隔之弊。常朝之外，即文华、武英二殿，仿古内朝之意，大臣三日或五日一次起居，侍从、台谏各一员上殿轮对；诸司有事咨决，上据所见决之，有难决者，与大臣面议之；其时引见群臣，凡谢恩辞见之类，皆得上殿陈奏。虚心而问之，和颜色而道之，如此，人人得以自尽。陛下虽身居九重，而天下之事灿然毕陈于前。外朝所以正上下之分，内朝所以通远近之情。如此，岂有近时壅隔之弊哉？唐、虞之时，明目达聪，嘉言罔伏，野无遗贤，亦其过是而已。
临江仙·促取一年中日月
牧常晁（元代）

促取一年中日月，来归片刻之中。坎离交媾虎龙通。三花时就中，一霎现神功。满地黄芽□白雪，辉腾南北西东。二弦合□甲庚同。骊珠初出水，焰慧自烧空。
对雨寄韩库部协
韦应物（唐代）

飒至池馆凉，霭然和晓雾。萧条集新荷，氤氲散高树。

闲居兴方澹，默想心已屡。暂出仍湿衣，况君东城住。
次韵答彦珍
王安石（宋代）

手得封题手自开，一篇美玉缀玫瑰。
众知圆媚难论报，自顾穷愁敢角才。
君卧南阳惟畎亩，我行西路亦风埃。
相逢不必嗟劳事，尚欲赓歌咏起哉。
江村夜泊
项斯（唐代）

日落江路黑，前村人语稀。几家深树里，一火夜渔归。
登白岳
陈向廷（明代）

封内神皋北斗坛，上清宫阙出云端。层崖鸾去箫声远，白昼龙归玉殿寒。

浩荡几人同选胜，阴晴千克此凭栏。向来何处皈依地，应笑浮生一宰官。
玉楼春 佳人
佟世南（清代）

低垂红袖杯慵举。滟滟春醅含又吐。翠蛾深锁不因愁，媚态故教郎看取。

夜深金鸭销香缕，娇鸟不啼花睡去。远峰疑接楚台云，宿雾化为巫峡雨。
郫县春日吟 其八
吴泳（宋代）

醉骑花影少年间，谑弄风光古将坛。渐觉年来无补益，祇将春贮在脾肝。
麻姑山诗
吕南公（宋代）

霞光满西山，古洞在其下。石老只嵌空，泉寒亦飞泻。

有居容冠褐，无路纵车马。游人务周遍，强往不敢舍。

森森南荣树，飘叶扑香灺。过尽去来人，谁为爱閒者。
次韵程伯寓司业见寄道旧
张扩（宋代）

鸡黍新盟竟未寻，杯盘旧话更关心。时危閒喜尺书到，老去惟关多病侵。

闾巷小儿俱富贵，山林处士独呻吟。君今雅意在流水，谁是子期知此音。
寄梁中砥
仇远（元代）

句曲峰峦翠倚天，琳宫琼馆宴神仙。
水程才隔一百里，脚债未偿三十年。
几拟看山攜酒去，相期听雨对床眠。
何当拨遣尘间事，一试松根喜客泉。
边户
欧阳修（宋代）

家世为边户，年年常备胡。
儿僮习鞍马，妇女能弯弧。
胡尘朝夕起，虏骑蔑如无。
邂逅辄相射，杀伤两常俱。
自从澶州盟，南北结欢娱。
虽云免战斗，两地供赋租。
将吏戒生事，庙堂为远图。
身居界河上，不敢界河渔。
过龙王庙忆永闻上人
长闱（清代）

缁衣曾染墨痕香，茗碗炉烟绕石床。自昔谈元聆象教，于今问石向龙王。

昙花黯淡飘兰若，薝卜参差护影堂。坐对僧雏思老衲，怆然霜鬓独回翔。
题高山流水图
邓雅（元代）

泰山一何高，江水亦何深。宁知伯牙弦，妙合钟期心。

清风邈千载，太息谁知音。斯人好古调，拂轸徽黄金。

一弹玄鹤舞，再弹苍龙吟。翛然山水趣，得之在胸襟。

画师亦好古，能画复能琴。援笔写幽意，溪声风满林。
解连环·寸心谁托
陈允平（宋代）

寸心谁托。望潇湘暮碧，水遥云邈。自绣带、同翦合欢，奈鸳枕梦单，凤帏寒薄。淡月梨花，别后伴、情怀萧索。念伤春渐懒，病酒未忺，两愁无药。

魂销翠兰紫若。任钗沈鬓影，香沁眉角。怅画阁、尘满妆台，但玉佩依然，宝筝闲却。旧约无恁，误共赏、西园桃萼。正天涯、数声杜宇，断肠院落。
月出一首
刘一止（宋代）

东峰高如屏，月出久未知。竹影忽上窗，淡台时参差。

幽人坐数息，瞑久息愈迟。举目月在窗，便觉心境移。

平生浪纷扰，自省黠半痴。岁晚得此身，终焉以为期。

山中有寒暄，我不记四时。乐此见有初，非关未忘诗。
青溪村居二首
熊孺登（唐代）

家占溪南千个竹，地临湖上一群山。

渔船多在马长放，出处自由闲不闲。

深树黄鹂晓一声，林西江上月犹明。

野人早起无他事，贪绕沙泉看笋生。
送张起、崔载华之闽中
刘长卿（唐代）

朝无寒士达，家在旧山贫。相送天涯里，怜君更远人。
送蒋评事往福州
皇甫冉（唐代）

江上春常早，闽中客去稀。登山怨迢递，临水惜芳菲。

烟树何时尽，风帆几日归。还看复命处，盛府有光辉。
偶述
余坤（清代）

攒眉出谒归，解带弛巾帔。逡巡入东轩，近书色先喜。

荡漾为长吟，盘礴据短几。忽闻拊掌哈，音熊剧恢诡。

怪问谁何人，见笑复何指。一翁躄左足，蹩躠上阶厄。

翘颏笑且言，官问一何佹。身为官爨佣，窃阙已半载。

始疑今更怪，甚昧官行止。官为户部郎，颠倒溺书史。

拥帙日嘶号，咽燥髋髀死。倚壁有时瞑，槁植若束苇。

乍起奋秃毫，狂书不择纸。意谓官所营，事莫要于此。

岂知业转勤，所遇转倾否。妻女饥顑颔，僮婢寒嘘唏。

手胝书债券，舌敝乞邻米。得效业如斯，所癖宜可以。

顾乃愈矜豪，悯不畏谤诋。踞灶夜叫呼，狂怪惑邻里。

晨出辄见问，实用为愧耻。官所常往还，亦有二三士。

群聚昼夜哗，终然说名理。然吾觇其人，形神亦无俚。

官在官僚中，厥状固可揣。张吻辄见扪，举足动遭犄。

无亦恃迂缪，与世相𤚫牴。抑或实瞆眊，对牍不能理。

哆口啖官膳，瞪目署纸尾。明时易登进，高利悉腾起。

其次得推择，气象亦嵚𡵌。松长棘枝短，生质非可拟。

储粟盈太仓，奚取于稗秕。自诡诚不堪，引分可休矣。

浮沈苟取容，无乃太顽鄙。闻言怅然作，离坐久靡徒。

贱子实狂惑，冥行无所底。凡翁所谯诃，一一中症痞。

并无毛发能，得与时彦此。未能决引去，讵免见排牴。

投颡谢躄翁，颈赤汗如洗。
开光明藏疏
释心月（宋代）

佛祖亲传真命脉，橘洲笔底发渊源。
郁乎光焰十万丈，只贵知音一印传。
与山庄子仁侄东园看梅四首
杨万里（宋代）

梅花不是雪家仙，雪里如何不怕寒。
冻脱龙髯冰却海，千花试与斗来看。